**РЕШЕНИЕ № ПВ –86 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **“Строителство на овчарник за 4000 овце”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в нов УПИ образуван от обединението на УПИ- II, УПИ- IV, УПИ- V, УПИ- VI, УПИ- VII и част от улица о.т. 410- 411, кв.50, стопански двор на гр. Брезово, община Брезово.

**Възложител: СРЕДНОГОРЕЦ АГРО ЕООД**, гр. Брезово, ул.”Кою Коев” № 1.

**Характеристика на инвестиционното предложение /ИП/:**

Инвестиционното предложение е свързано с изграждане на овцеферма с капацитет 4000 броя овце в новообразуван имот, собственост на възложителя. Предвижда се годишно производство на около 6000 агнета за месо, около 400т мляко и около 20т вълна. Продукцията ще се продава на преработващи предприятия.

Торовата маса ще се съхранява в изолирано торохранилище и след угниване ще се използва за наторяване на собствени земеделски земи.

За бъдещия обект ще се използва наличната инфраструктура:

Пътна – достъпът ще се осъществява от граничещ с имота път от републиканската пътна мрежа.

Водоснабдяване на бъдещия обект – за технологични и противопожарни нужди от съществуващ сондажен кладенец, за питейно- битови нужди от изградена връзка с водопроводната мрежа на населеното място.

Електрозахранване – съществуващо.

Заустване на отпадните води от битово - фекален характер - във водоплътна безотточна яма. Не се очакват отпадни води от отглеждането на животните върху несменяема постеля.

Инвестиционното предложение /ИП/ попада в обхвата на т.1, буква “д“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000443 „Река Омуровска”, включена в списъка на защитените зони за опазване на природните местообитания и на дивата флора и фауна, приета с решение на министерски съвет № 122/02.03.2007г. (ДВ бр.21/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

В новопроектираната животновъдната ферма ще се изградят производствена сграда с площ около 4 000 кв.м и обслужващи сгради с площ около 2 000 кв.м., включващи помещения за съхранение на млякото, ветеринарно, складови и битови помещения. При изработване на техническия проект ще се прецени възможността за използването на съществуващите сгради и включването им в новия проект чрез преустройството им.

Предвижда се строителство чрез сглобяема метална конструкция с оградни панели от полиуретан и бетонов фундамент.

В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Бъдещият обект ще се реализира в имот, намиращ се в границите на стопански двор на гр. Брезово, граничещ с урегулирани поземлени имоти за стопански нужди.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Няма вероятност инвестиционното предложение да доведе до пряко унищожаване, увреждане или влошаване състоянието на видовете, предмет на опазване в най-близката защитена, тъй като намерението ще се осъществи извън границите на зоната.
* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 4048/15.07.2014 г. РЗИ- Пловдиве определила липсата на здравен риск при реализация на инвестиционното намерение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кмета на Община Брезово, както и засегнатото население чрез обява във вестник. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 01.08. 2014г.**

*Директор на РИОСВ - Пловдив*